Universitatea Naţională de Artă Teatrală şi Cinematografică ''I. L. Caragiale'' din Bucureşti participă, cu ocazia împlinirii a 20 de ani de la înfiinţarea Editurii UNATC Press, la cea de-a XVII-a ediţie a Salonului Internaţional de Carte Bookfest 2024, cu prezentări de carte din domeniile teatru şi film, conferinţe şi ateliere.
Potrivit unui comunicat al universităţii transmis AGERPRES, pentru prima oară la Bookfest, UNATC a pregătit şi un program interactiv cu ateliere de jocuri teatrale pentru copii (7-10 ani) susţinute de masteranzii programului de Pedagogie Teatrală.
Adulţii sunt aşteptaţi la standul UNATC cu prezentări de carte, conferinţe şi întâlniri cu profesorii. Printre titlurile care pot fi găsite la stand se află "Elemente de analiză a textului shakespearian"; "Spectrele lui Yorik"; "Corpul instrument şi corpul creator în arta actorului"; "Arta actorului: complex atitudinal în analiză interdisciplinară"; "Curs de arta actorului"; "Cariera artistică între vis şi realitate"; "Naşterea actorului"; "Curs de introducere în arta actorului: trei metode, trei lecţii practice".
Pe 30 mai, de la ora 13,00, va avea loc prezentarea cărţii "Naşterea videoclipului modern", în prezenţa autorului, prof. univ. dr. Doru Niţescu - preşedintele Senatului UNATC, iar pe 31 mai, de la ora 10,30, standul UNATC va găzdui lansarea numărului 1(26)/2023 al revistei academice de teatru şi film - CONCEPT.
Tot pe 31 mai, de la ora 17,00, va avea loc prezentarea volumului "Scenariul de film. Istorie, teorie şi practică", în prezenţa cineaştilor prof. asoc. Andreea Borţun şi prof. univ. dr. Lucian Georgescu.
Pe 1 iunie, de la 12,30, standul UNATC va găzdui evenimentul cu tema "Teatru în educaţie" şi prezentarea cărţii "Curs de Arta Actorului. Improvizaţie", în prezenţa Decanului Facultăţii de Teatru, prof. univ. dr. Bogdana Creţu (Darie). De la ora 13,00, tot la standul UNATC va avea loc prezentarea cărţilor "Teatrul ca mecanism de incluziune socială" şi "Mitologia românească prin jocuri teatrale" - sesiune moderată de lector univ. dr. Andreea Jicman.
Salonul Internaţional de Carte Bookfest 2024 va avea loc în perioada 29 mai - 2 iunie, între orele 10,00-20,00, la Romexpo.